 

**การประชุมวิชาการ ICT for All 2556 “180 ปี (2376-2556) ความสัมพันธ์ ไทย-สหรัฐอเมริกา; ไอซีที : บทเรียนจากสหรัฐอเมริกา”**

**ชมรมเทคโนโลยีสารสนเทศและการสื่อสารเพื่อความเท่าเทียมกัน (ICT for All Club) กำหนดจัดการประชุมทางวิชาการ เทคโนโลยีสารสนเทศและการสื่อสารเพื่อความเท่าเทียมกัน ประจำปี พ.ศ. 2556 เรื่อง “180 ปี (2376-2556) ความสัมพันธ์ ไทย-สหรัฐอเมริกา; ไอซีที : บทเรียนจากสหรัฐอเมริกา” ICT for All Symposium 2013 on “180 Years (1833-2013) of Thai-U.S. Relations; ICT: Lessons Learned from the U.S.” ในวันเสาร์ที่ 21 ธันวาคม พ.ศ. 2556 เวลา 12.30 -16.30 น.** ณ ห้องประชุม 401 อาคารซอฟต์แวร์ปาร์ค ชั้น 3 เลขที่ 99 /31 หมู่ 4 อาคารซอฟต์แวร์ปาร์ค ชั้น 3 ถนนแจ้งวัฒนะ ตำบลคลองเกลือ อำเภอปากเกร็ด จังหวัดนนทบุรี

**สิ่งที่ส่งมาด้วย ๑**

ตั้งแต่ พ.ศ. 2376 (ค.ศ. 1833) รัฐสยามเริ่มมีความสัมพันธ์ข้ามรัฐกับอเมริกาผ่านการลงนามในสนธิสัญญาทางการค้า ในทำนองเดียวกันกับสนธิสัญญาเบาว์ริงที่สยามทำไว้กับอังกฤษ จนกระทั่งในปี พ.ศ. 2399 (1856) สยามกับสหรัฐจึงได้เริ่มสถาปนาความสัมพันธ์ทางการทูตระหว่างประเทศอย่างเป็นทางการ ความสัมพันธ์ระหว่างสองรัฐเป็นไปโดยราบรื่น ก่อประโยชน์แก่ทั้งสองฝ่าย ดำเนินไปอย่างฉันมิตร ทั้งด้านการค้า การปกครอง การศึกษา วิทยาศาสตร์ และเทคโนโลยี รวมถึงการให้ความช่วยเหลือเกื้อกูลกัน และในปีพ.ศ. 2556 (ค.ศ. 2013) นี้ ความสัมพันธ์ระหว่างไทยกับสหรัฐอเมริกาดำเนินมาครบรอบ 180 ปี

สหรัฐอเมริกามีพัฒนาการและความเจริญก้าวหน้าทางเทคโนโลยีสารสนเทศมาอย่างต่อเนื่องและยาวนาน พระบาทสมเด็จพระเจ้าอยู่หัว เคยเสด็จประภาสโรงงานคอมพิวเตอร์ใหญ่ของไอบีเอ็มที่ซิลิคอนวอลเล่ย์ มลรัฐแคลิฟอร์เนีย สหรัฐอเมริกา เมื่อวันที่ 13 กรกฎาคม พ.ศ. 2503 (ค.ศ. 1960) เพื่อจุดประกายให้วงการคอมพิวเตอร์ของประเทศไทยคิดถึงการใช้คอมพิวเตอร์เพื่อพัฒนาเศรษฐกิจและสังคมของชาติให้ทัดเทียมประเทศที่เจริญแล้ว[[1]](#footnote-1)

จากดัชนีการพัฒนาเทคโนโลยีสารสนเทศและการสื่อสาร (ICT Development Index: IDI) ซึ่งเผยแพร่โดยสหภาพโทรคมนาคมระหว่างประเทศ (United Nations International Telecommunication Union: ITU)[[2]](#footnote-2) ซึ่งดัชนีดังกล่าวเป็นประโยชน์ต่อการชี้วัดความเป็นสังคมสารสนเทศ (Information Society) ดัชนีการพัฒนาเทคโนโลยีสารสนเทศและการสื่อสารเป็นเครื่องมือสำหรับรัฐบาล ผู้ประกอบการ องค์กรพัฒนา นักวิจัยและผู้ที่เกี่ยวข้อง สามารถใช้ในการวัดและเปรียบเทียบความเหลื่อมล้ำทางดิจิทัล (Digital Divide) ทั้งภายในประเทศและระหว่างประเทศ ทั้งนี้ จากข้อมูลเมื่อ พ.ศ. 2554 ดัชนีการพัฒนาเทคโนโลยีสารสนเทศและการสื่อสารของสหรัฐอเมริกาอยู่ในอันดับที่ 15 ของโลก คะแนน 7.48 (จาก 10) ส่วนประเทศไทยอยู่ในอันดับที่ 92 คะแนน 3.41 และจากสถิติการเข้าถึงอินเทอร์เน็ตของประชากรโลก (Internet World Stats) พบว่า สหรัฐอเมริกามีประชากรเข้าถึงอินเทอร์เน็ต จำนวน 245,203,319 คน (ข้อมูล ณ วันที่ 30 มิถุนายน 2555) คิดเป็นร้อยละ 78.1ของประชากร (313,847,465 คน, ประมาณการ พ.ศ. 2555)[[3]](#footnote-3) ในขณะที่ประเทศไทย มีประชาการเข้าถึงอินเทอร์เน็ต จำนวน 20,100,000 คน (ข้อมูล ณ วันที่ 30 มิถุนายน 2555) คิดเป็นร้อยละ 30.0 ของประชากร (67,091,089 คน, ประมาณการ พ.ศ. 2555)[[4]](#footnote-4)

เนื่องในโอกาส 180 ปี ความสัมพันธ์ ไทย-สหรัฐอเมริกา ชมรมเทคโนโลยีสารสนเทศและการสื่อสารเพื่อความเทียมกัน (Information and Communication Technology for All Club: ICT for All Club) ในฐานะองค์กรภาคประชาชน ซึ่งดำเนินงานเพื่อมุ่งลดความเหลื่อมล้ำทางดิจิทัลในสังคม จึงได้กำหนดจัดการประชุมทางวิชาการ เทคโนโลยีสารสนเทศและการสื่อสารเพื่อความเท่าเทียมกัน ประจำปี พ.ศ. 2556 เรื่อง “180 ปี (2376-2556) ความสัมพันธ์ ไทย-สหรัฐอเมริกา; ไอซีที : บทเรียนจากสหรัฐอเมริกา” ICT for All Symposium 2013 on “180 Years (1833-2013) of Thai-U.S. Relations; ICT: Lessons Learned from the U.S.” ขึ้น เพื่อแลกเปลี่ยนเรียนรู้บทเรียนและพัฒนาการด้านเทคโนโลยีสารสนเทศจากสหรัฐอเมริกาในมิติต่างๆ เพื่อนำมาปรับประยุกต์ใช้ในการพัฒนาประเทศไทยต่อไป ตลอดจนเพื่อกระชับความสัมพันธ์อันดีระหว่างราชอาณาจักรไทยกับสหรัฐอเมริกา โดยเฉพาะอย่างยิ่งในมิติทางด้านเทคโนโลยีสารสนเทศและการสื่อสาร

การประชุมวิชาการ ICT for All พ.ศ. 2556ในครั้งนี้ ได้รับเกียรติจากองค์ปาฐกที่มีประสบการณ์ตรงด้านไอซีทีจากสหรัฐอเมริกา คือ **ศาสตราจารย์ ดร. ศรีศักดิ์ จามรมาน** ประธานผู้บริหาร (CEO) สถาบันศรีศักดิ์ จามรมาน การศึกษาทางไกลอินเทอร์เน็ต (Srisakdi Charmonman Institute of eLearning) อธิการบดีกิตติคุณ วิทยาลัยเทคโนโลยีสยาม บุรุษคอมพิวเตอร์แห่งเอเชีย บิดาอินเทอร์เน็ตไทย ซึ่งจะให้เกียรติปาฐกถาพิเศษ เรื่อง "**ประสบการณ์ ICT ในสหรัฐอเมริกา จากอดีตสู่ปัจจุบัน และก้าวต่อไปในอนาคต"** จากนั้น จะเป็นการปาฐกถา เรื่อง "**180 ปี ความสัมพันธ์ ไทย-สหรัฐอเมริกา**" โดย **ผู้แทนจากสถานเอกอัครราชทูตสหรัฐอเมริกาประจำประเทศไทย** แล้วจะเป็นการเปิดอภิปรายแลกเปลี่ยนประสบการณ์ ความคิดเห็น ข้อเสนอแนะ หัวข้อ “ไอซีที : บทเรียนจากสหรัฐอเมริกา และการประยุกต์ใช้ในประเทศไทย” ในประเด็น **(1) แนวทางการลดความเหลื่อมล้ำทางดิจิทัล (Digital Divide) ในสังคม** และ **(2) การพัฒนาคุณภาพชีวิตและการเรียนรู้ของคนพิการ ผู้สูงอายุ และผู้ด้อยโอกาส ในยุคการหลอมรวมเทคโนโลยี**  ดำเนินการอภิปรายโดย **นายทศพนธ์ นรทัศน์** ประธานชมรม ICT for All

สำหรับผู้เข้าร่วมการประชุมวิชาการ ICT for All พ.ศ. 2556ครั้งนี้ จะมีประมาณ 40 คน จากสมาชิกชมรม ICT for All ผู้แทนจากหน่วยงานภาครัฐ ภาคเอกชน ภาคประชาสังคม สถาบันการศึกษา ภาคประชาชาชน เด็กและเยาวชน และจะได้บันทึกเทปการประชุมเพื่อเผยแพร่และขยายผลในวงกว้างผ่านเครือข่ายสังคมออนไลน์ต่อไป ดูรายละเอียดเพิ่มเติมได้ทางเว็บไซต์ *www.ictforall.org*

ท่านที่สนใจเข้าร่วมการประชุมทางวิชาการ ICT for All พ.ศ. 2556 เรื่อง “180 ปี (2376-2556) ความสัมพันธ์ ไทย-สหรัฐอเมริกา; ไอซีที : บทเรียนจากสหรัฐอเมริกา” สามารถสอบถามรายละเอียดเพิ่มเติม และสำรองที่นั่งเข้าร่วมการประชุม ได้ที่ **นายทศพนธ์ นรทัศน์** ประธานชมรมเทคโนโลยีสารสนเทศและการสื่อสารเพื่อความเท่าเทียมกัน โทร. 0 8126 10726 e-Mail: **info@ictforall.org** เว็บไซต์: **www.ictforall.org** Facebook: **www.facebook.com/ICTforAll.org**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. ศาสตราจารย์ ดร.ศรีศักดิ์ จามรมาน. เอกสารประกอบการบรรยาย เรื่อง “พระอัจฉริยภาพด้านเทคโนโลยีสารสนเทศ” จัดโดย โรงเรียนเทพศิรินทร์ ณ ห้องประชุม ชั้น 8 อาคารเทิดพระเกียรติ โรงเรียนเทพศิรินทร์ วันจันทร์ที่ 16 ตุลาคม 2549. หน้า 9. [↑](#footnote-ref-1)
2. International Telecommunication Union (ITU). (2013). The World in 2013: ICT Facts and Figures. [Online]. Available: http://www.itu.int/en/ITU-D/Statistics/Pages/facts/default.aspx/. (Accessed date: November 18, 2013). [↑](#footnote-ref-2)
3. Internet World Stats. (2013). Internet Usage and Population in North America. [Online]. Available: <http://www.internetworldstats.com/stats14.htm#north>/. (Accessed date: November 18, 2013). [↑](#footnote-ref-3)
4. Internet World Stats. (2013). Asia Marketing Research, Internet Usage, Population Statistics and Facebook Information. [Online]. Available: <http://www.internetworldstats.com/asia.htm#th>/. (Accessed date: November 18, 2013). [↑](#footnote-ref-4)